चाइनीज एलईडी को ब्रांड का ठप्पा लगाकर बेचने वाले डीलर पकड़े
कोतवाली पुलिस ने डीडवाना ओली में दो इलेक्ट्रॉनिक्स कारोबारियों के यहां छापा मारकर लगभग 4 लाख रुपए कीमत की एलईडी जब्त कर ली। पकड़े गए कारोबारी चाइनीज एलईडी पर इंटेक्स व क्राउन ब्रांड का ठप्पा लगाकर बेच रहे थे। कारोबारियों को पकड़ने से पहले कंपनी के इनवेस्टीगेशन अधिकारी ने इन डीलरों से एलईडी खरीदने का सौदा किया और फिर पुलिस ने उन्हें जब्त कर कॉपीराइट एक्ट के तहत मामला दर्ज कर लिया।
सीएसपी दीपक भार्गव ने बताया कि इलेक्ट्रॉनिक्स कंपनी इंटेक्स व क्राउन के 28 नकली एलईडी बरामद की हैं। यह कार्रवाई कंपनी के इनवेस्टीगेशन अफसर अजय देवलिया की शिकायत पर की गई। श्री देवलिया ने एसपी डॉ. अाशीष से मिलकर शिकायत की थी। इसके बाद श्री देवलिया ने डीडवाना ओली पहुंचकर सागर व नेशनल इलेक्ट्रॉनिक्स पर थोक में दोनों कंपनियों के एलईडी खरीदने के लिए डील की। डीलर 10,500 रुपए में ब्रांड की एलईडी बेचने पर राजी हो गए। जबकि इसी ब्रांड की कीमत 15,500 रुपए थी। डील तय होने के बाद थाना प्रभारी दामोदर गुप्ता ने छापा मारकर धर्मपाल हिंदूजा के सागर इलेक्ट्रॉनिक्स से 19 एलईडी व संतोष जैन के नेशनल इलेक्ट्रॉनिक्स से 9 एलईडी बरामद कर लीं। दोनों शोरूम के संचालकों को पुलिस ने गिरफ्तार कर लिया है।
पुलिस हिरासत में चाइनीज एलईडी बेचने का आरोपी डीलर।
7500 की एलईडी 15,500 रुपए में
इलेक्ट्रॉनिक्स कारोबारी चाइनीज एलईडी को 7500 रुपए में खरीदते थे और उन पर दोनों कंपनियों का मोनो लगाकर 15,500 रुपए में बेचते थे। यह कारोबारी कंपनी की निर्धारित कीमत से कम कर डील के अनुसार कीमत पर बेचते थे।
hin_Deva hin_Deva hin_Deva hin_Deva hin_Deva hin_Deva